Lav et referat af nedenstående tekst:

Tekst:
En timeløn på 1422 kroner for frivilligt at arbejde en time ekstra om aftenen eller i weekenden. Det er realiteten for overlægerne i Nordjylland. De har netop indgået aftale om betaling for den ekstra indsats, der skal ydes for at behandle de tusindvis af patienter, som har fået aflyst behandlinger og operationer under strejken på landets sygehuse. En astronomisk timeløn for de fleste lønmodtagere - billigt, siger overlægernes formand Erik Christensen. Han peger på, at det ekstra arbejde kommer oven i en normal arbejdsuge på 45-50 timer. - Set i lyset af, at arbejdet typisk skal laves lørdag og søndag, så er det en billig aftale. Ingen overlæger arbejder 37 timer om ugen, så arbejdet skal laves oven i vagter og alt muligt andet. Derfor tror jeg heller ikke, at ordningen bliver noget tilløbsstykke, siger Erik Christensen. Overlægerne havde oprindeligt krævet 1500 kroner i timen plus pension. Nu får de lidt mindre og ingen pensionsindbetaling. Aftalen kan danne præcedens for andre regioner, der ønsker at lokke overlægerne til at give en ekstra hånd med at få ventelisterne bragt ned. - Vi har ikke forhandlet med de andre regioner endnu, men det er helt klart, at de må indgå en aftale, hvis de vil have overlægerne til at arbejde ekstra. Og vi går ikke ud og laver en aftale, der er billigere end denne, siger Erik Christensen. I Region Nordjylland glæder man sig over aftalen. I forvejen er der indgået aftale med Yngre Læger, og en aftale med sygeplejerskerne er også på vej, men det betyder ikke, at sundhedsudgifterne vil eksplodere, siger HR-direktør Lars Mathiesen. - Vi vil bruge aftalerne mindst muligt, og det er ikke sådan, at faggrupperne selv kan udskrive checken. Det er kun, når normal arbejdstid og almindeligt overarbejde er opbrugt, at ledelsen i nogle tilfælde må ty til aftaler om ekstraordinært arbejde i faggruppernes fritid, siger Lars Mathiesen. Region Nordjyllands mål er at tilbyde sygeplejerskerne procentvis det samme ekstra for at arbejde i fritiden, så der ikke bliver gjort forskel på faggrupperne. /ritzau/

Referat:
Overlæger i Nordjylland får fremover 1422 kroner i timen for frivilligt ekstraarbejde. Billigt, siger overlægerne. Aftalen kan danne præcedens i andre regioner.